Bjarnabani

1.Gevið ljóð og havið stev,meðan eg gangi í dans. Eg kvøði um Torkil Turrafrost og fostursynir hans

*Hvørt skal mær harpan undir mína hond? Vil ikki frægur fylgja mær til annað land?*

2. Dreingir tveir í Víkini settu sær til mið: vit skulu upp um Dovrafjall, fyrr geva vit ikki grið.

3. Vit skulu upp um Dovrafjall Hákun jall at finna. Fedrum várum væl hann unti, unnir ei dreingjum minni.

4. Liðið út á vetur var. Teir á fjøllum reika, lúgvaðir og vilstir av leið, við kaldar kinnar og bleikar.

5. Mælti Tórir Beinisson, fjúrtan vetrar gamal: "Lat meg liggja, halt tú fram og vinn hjá jalli frama."

6. Svaraði Sigmundur Brestisson, ið tvey ár yngri var: "Ikki vil eg, Tórir frændi, fara nú frá tær!"

7. Annaðhvørt skal standast av hesi vári ferð, at antin liva báðir, ella báðir leggjast her!"

8. So var munur á alvi teirra: Tórir legðist fyri; Sigmundur tók hann á sítt bak og bar ta tungu byrði.

9. Gekk í fonn á fjallinum, finnur fram á gil. Teir kenna royk í nasar koma; stíga nú treystari til.

10. Koma fram á einbýli, ganga í stovu inn. Har sat kona fyri teim og genta prúð og svinn.

11. Tóku móti dreingjum væl, mat og klæði góvu, reiddu ból til báðar tveir, har troyttir dreingir svóvu.

12. Sigmundur vaknar úr svøvni upp, maður trein um gátt, bulmikil, bjálvaklæddur, talar orðum hátt:

13. "Hvør er tá til hallar komin, hýstur verður her? Á henda hátt skjótt spyrst í bygd, hvar býli okkar' er!"

14. Húsfrúgv svarar bónda blítt: "Higar komu dreingir, vesælir í kulda stirdir, lúgvaðir og svangir.

15. Ikki nenti eg, teir skuldu fyri durum liggja." Tá læt bóndin vera kvirt, leyt við boðum tiggja.

16. Úlvur vaknar upp árla morgun; dreingirnar vil hann síggja. "Dvøljist í húsinum her í dag; tí long er leið til bíggja!"

17. Teir dvaldust dag, teir dvaldust vetur,hartil ár so mong. Úlvur gekk á skógin burtur, veiddi dýran fong.

18. Úlvur vandi teir til mans, til reystar, treystar kallar, skjøldur og svørð og skot at nýta, svimjing og listir allar.

19. Úlvur talar til dreingirnar: "Væl tit tykkum varið, at tit ikki vitja skulu skógin norðan garðin!"

20. Untust væl í einbýli, mangt til gamans høvdu. Sigmundur og Turið unga ástir saman løgdu.

21. Lidnir vóru tríggir vetrar, man meg rætt um minna. Úlvur gekk á skógin burtur veiði har at vinna.

22. Sigmundur við Tórir mælir: "Úlvur út er farin. Hvat verður av, um vit nú vitja skógin norðan garðin?"

23. Svaraði Tórir Beinisson: "Ikki leingist mær at vita, hvat ið vera man í skógi norðan garð."

24. "Annað býr í mínum huga," Sigmundur ræður at svara, "og í skógin norðan garð ætli eg at fara."

25. Tórir svarar:"Ráði tú; men minnast mást tú tá, at vit so bróta lyftið tað, ið Úlvur legði á."

26. Gingu teir í skógin inn, Sigmund' við øks í hond, hoyrdu brak og mikið stun frá djóri har í nánd.

27. Yvirvaksin skógarbjørn gongur móti teim. Dreingir aftur á gøtu leypa. - Tórir hastar heim.

28. Eftir teimum djórið loypur ógvusligt at sjá, tað rívur niður eikirnar, ið gøtu standa hjá.

29. Ekkaleysur Sigmundur aftan runnar stóð. Hann banasár tí grimmu bjørn við báðum hondum hjó.

30. Aftur vendi Tórir, tá hann hetta sær: "Mikið var hetta avreksverk, men ikki lagað mær!"

31. Mælti Tórir Beinisson: "Frægur frændi mín! Einans unnist mær at vera eftirbátur tín.

32. Sigmundur til orða tekur: "Gakk tú mær til handa. Royna skulu vit at reisa djórið upp at standa."

33. Studdu tað við trøum væl, so livandi var at sjá, fóru so í garðin heim at boða Úlvi frá.

34. Nú er av sonnum illa vorðið," Sigmundur við hann segði, "brotið er títt boð, og bjørnin eftir okkum legði."

35. "Hevur hon tykkum elt í dag, ei skal hon tað aftur gera, tó at eg áður ei hætti mær hvast á hana at bera."

36. Úlvur leyp í skógin inn við veiðivákn í hendi. Tá ið hann kom at bjørnini, hann spjótið í hana rendi.

37. Bjørnin fell á øðrum sinni á tí sama degi. Tá varð Úlvur varur við, at djórið fyrr var vegið.

38. Úlvur fyri munni mælir: "Hava tit meg fyri háð? Og hvussu eitur drongur tann, ið hetta djórið vá?"

39. Tórir svarar: "Sigmundur hana í høvur hjó." - Tá við virðing Úlvur bóndi mælti, sum hann stóð:

40. "Tú hevur int eitt avreksverk. Tað má eg nú sanna! Mætari roysni manst tú gera taldur millum manna!

41. Tú hevur int eitt avreksverk. - Drongur ert tú enn. - Mætari roysni manst tú gera taldur millum menn!" ---

----- 42. Sigmundur so víða fór, frægur maður var, hevndi í Føroyum faðir sín og kristni higar bar.

Jeffrei Henriksen